Mis noechschte Ziil Mazunte esch es chliises, vertraeumts Feriedoerfli am Strand.  Im Gaegesatz zo Puerto Escondido esch do eigentli gar nuet los. Es het ein Hauptstrand met es paar Beizli wo mer diraekt am Meer im Sand bi Cherzeschii cha feine froesche Fesch aesse oder Piña Coladas schluerfe.    Ich ha no zemmli Mueh gha en Onderkonft z'fende, esch doch emmer no Hochsaison gsi. Ha de aber schlossaendli no es schoens Cabaña (en Art Bungalow) met Meersecht verwoetscht. Hoffe, dass denne noch dem Wocheaendi weder chli weniger los esch, wenn d'Mexe weder muend schaefferle...    Mazunte (indianisch = "bitte legen Sie Eier") esch bekannt foer sini Scheldchroett wo jedes Johr zo Tausende goend go Eier ablegge am Strand. Am Dorfrand het mer us dem Grond es Tortuga-Centre groendet, wo me die Tier cha in Aquare aaluege. D'Metarbeiter vo dem Zentrom koemmered sech au om d'Uusbruetig vo de Eier. D.h. sie goend si nochem legge go uusgrabe ond brenged sie in Secherheit vor de Raeuber. D'Aquarie im Zentrom saelber send ned sehr spektakulaer, glaube i eusne Zoos i de Schwiiz gseht mer  grad so viel vo dene Panzertier.    Aber s'Zentrom het foer d'Erhaltig vo dene Tier en onschaetzbare Waert. Vor de Groendig haend sech d'Iiwohner vo Mazunte naemlech vorwiegend vom Verchauf vo de Tier ond vorallem de Eier wo als Potaenzsteigernd gaelte ernaehrt. Dor das Zaentrom esch Mazunte zomene Ferie- ond Uusflogsort vorallem foer Stadtmexikaner worde ond die Iiheimische choened jetzt guet vom Tourismus laebe. Do hani doch grad no en Piña Colada bstellt, natuerli nor zom Schotz vo de Tortugas  ;-)       Am noechschte Tag beni denne im Nochberdoerfli La Ventanilla (=Fensterchen) en Lagunetour go mache inere Suesswasserlagune. Send gmuetlech met Boetli das ca. 2km lange Lagueneli  hendere paddlet ond do ich frueh dra gsi be, hets no e huufe z'gseh geh. Cocodrillos, Tortugas, Voegel, die ganzi Flora, usw... Am Nomitag esch de no einisch Strandlegge aagseit gsi, bevors de zobe metem Nachtbus in rechtig Tuxla los esch, zom Canion de Sumisero.